**Forgalomcsillapítás**

A forgalomcsillapítás azok a forgalomszabályozási-intézkedések és építési kialakítások, amelyeket lakott területen azért kell bevezetni, hogy a gépjárműforgalom által okozott káros hatásokat csökkentsék.

A forgalomcsillapítás általános célja településen belül:

* a forgalom nagyságának csökkentése,
* a forgalom sebességének csökkentése,
* a közúti közlekedés biztonságának növelése,
* a közúti forgalom okozta káros környezeti hatások mérséklése.

Forgalomcsillapítás elérhető például lakó-pihenő övezet vagy korlátozott sebességű övezet kialakításával.

***Lakó-pihenő övezet***

A lakó-pihenő övezet forgalma sajátosan szabályozott. Céljai:

* a közúti forgalom biztonságának növelése,
* a gépjárműforgalom okozta környezeti károk csökkentése,
* a közúti forgalom csökkentése,
* annak elérése, hogy az átmenő forgalom ne az övezeten haladjon keresztül,
* annak elérése, hogy a járművek legfeljebb 20 km/óra sebességgel közlekedjenek,
* a közterület - közlekedési szerepe mellett - az ott lakók tartózkodására alkalmassá, vonzóvá, biztonságossá váljék.

Kezdetét és végét jelzőtáblák mutatják:



*„Lakó-pihenő övezet” jelzőtábla*

*„Lakó-pihenő övezet vége” jelzőtábla*

Közlekedés lakó-pihenő övezetben:

* Lakó-pihenő övezetbe - a „Lakó-pihenő övezet” jelzőtáblától a „Lakó-pihenő övezet vége” jelzőtábláig terjedő területre - csak a következő járművek hajthatnak be:
  + kerékpár,
  + az ott lakók vagy az oda látogatók személygépkocsija, motorkerékpárja, segédmotoros kerékpárja,
  + az ott lakók költőztetését végző tehergépkocsi,
  + az oda áruszállítást végző, legfeljebb 3,5 tonna megengedett legnagyobb össztömegű tehergépkocsi,
  + valamint motoros tricikli és segédmotoros tricikli,
  + az oda építkezés céljából építőanyagot szállító tehergépkocsi,
  + az út és közmű építésére vagy fenntartására, köztisztasági vagy közegészségügyi feladat, illetőleg postai gyűjtő és kézbesítő szolgálat ellátására szolgáló gépjármű, ha ez feladata ellátása érdekében elkerülhetetlen.
* A lakó-pihenő övezetben járművel legfeljebb 20 km/óra sebességgel szabad közlekedni.
* A lakó-pihenő övezetben a vezetőnek fokozottan ügyelnie kell a gyalogosok (különösen a gyermekek) és a kerékpárosok biztonságára. Ha az úton járda nincs,
  + a gyalogosok az utat teljes szélességében használhatják, a járművek forgalmát azonban szükségtelenül nem akadályozhatják,
  + járművel várakozni csak az erre kijelölt területen szabad.
* Az övezeten belüli útkereszteződések egyenrangúak.

***Korlátozott sebességű övezet***

Korlátozott sebességű övezetben a megjelölt sebességnél gyorsabban haladni tilos. Ez a sebesség általában 30 km/h. Céljai:

* a közúti forgalom biztonságának növelése,
* a gépjárműforgalom okozta környezeti károk csökkentése,
* elsősorban az övezetben lakók életminőségének javítása,
* rendezett városépítési fejlődés biztosítása.

Kezdetét és végét jelzőtáblák mutatják:



*„Korlátozott sebességű övezet” jelzőtábla*

**

*„Korlátozott sebességű övezet vége” jelzőtábla*


*Forgalomcsillapító eszköz lehetnek a küszöbök, sávelhúzás/tengelyelhúzás, útpályaszűkítés, egyirányú forgalmú utak létrehozása.*

***Küszöbök***

A küszöbök („fekvőrendőrök”) elhelyezhetők lakókörzetek bejáratánál, csomópontokban és 100 méternél távolabbi csomópontok esetén a csomópontok között. A küszöbök az úton közlekedő gépjárműben függőlegesen lengést keltenek, a gépjárművezető a szokatlan irányú kimozdulás miatt óvatosabban vezet, amely a haladási sebesség csökkenését eredményezi, lassításra késztet. Ha az előírtnál nagyobb sebességgel halad át a gépjármű, kellemetlen áthaladást okoz. A sebességcsökkentő küszöbök anyagának megválasztásánál arra kell törekedni, hogy burkolatának színe felismerhetően jól elkülönüljön az út burkolatának színétől. Ott, ahol ez nem oldható meg, útburkolati jelek alkalmazásával kell felismerhetővé tenni a küszöböket. Ott, ahol a sebességcsökkentő küszöbök jól felismerhetők, nem szükséges külön jelzőtábla alkalmazása.



*„Egyenetlen úttest” jelzőtábla*






***Sávelhúzás/tengelyelhúzás***

Elsősorban lakott területi utak bevezető szakaszainak forgalomcsillapítási eszközei, amelyek nagyobb sebességű utak forgalomcsillapítására is hatásosan alkalmazhatók. Az elhúzások

miatt nem lehet átlátni út hosszabb szakaszát, ezáltal a sebesség csökkenése érhető el. A járművezető jobban koncentrál a belátható útszakaszra, lassabban hajt és javul a gyalogosok észleléséhez szükséges idő. A tengelyelhúzás többek között a váltakozó oldalon kijelölt parkolóhelyekkel, virágládák elhelyezésével lehetséges.



*Váltakozó oldalon kijelölt várakozóhelyek*


***Útpályaszűkítés***


Ezen műszaki beavatkozás célja, hogy alkalmazása a kétirányú forgalmú utcákon sebességcsökkentést eredményezzen. Útszűkítés - mintegy 5-10m hosszban- csak a helyi, illetve a célforgalom által igénybevett útszakaszokon (mellékutakon) alkalmazható. A leszűkített pályaszakaszon váltakozó irányú forgalom alakul ki, ezért mintegy 50 méterenként a kitérés lehetőségét meg kell hagyni.

Pályaszűkítés megoldható középen elhelyezett szigettel vagy építménnyel is.



„*Útszükület” jelzőtáblák*





***Egyirányú forgalmú út létrehozása***

A forgalom csillapítása érhető el, ha csökkennek a befordulási lehetőségek, a forgalmi irányok más útvonalra terelésével. Ennek egyik lehetősége a nagy forgalmú utca egyirányúsítása. Ezáltal az egyik forgalmi irány megszűnik, valamint amennyiben a rendelkezésre álló és felszabaduló szélesség engedi, parkolóhelyek kijelölésével is a haladási sebesség csökkentésére késztetik a gépjárművezetőket.



„Egyirányú forgalmi út” jelzőtábla



„Behajtani tilos” jelzőtábla